### NN 16/2026 (18.2.2026.), Pravilnik o ribolovnim mogućnostima i raspodjeli državne kvote u 2026. godini za ribolov plavoperajne tune (Thunnus thynnus)

Ministarstvo poljoprivrede, šumarstva i ribarstva

177

Na temelju članka 12. stavka 1. podstavaka 1., 7. i 9. Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.), ministar poljoprivrede, šumarstva i ribarstva donosi

PRAVILNIK

O RIBOLOVNIM MOGUĆNOSTIMA I RASPODJELI DRŽAVNE KVOTE U 2026. GODINI ZA RIBOLOV PLAVOPERAJNE TUNE (Thunnus thynnus)

OPĆE ODREDBE

Članak 1.

U svrhu racionalnog gospodarenja i zaštite plavoperajne tune ovim Pravilnikom propisuju se:

– raspodjela državne kvote na gospodarski ribolov i negospodarski ribolov kao i na potkategorije gospodarskog i negospodarskog ribolova u 2026. godini

– ribolovni kapacitet u gospodarskom ribolovu

– pravila vezana uz prilov i odbačaj

– vremenska ograničenja obavljanja ribolova.

Članak 2.

(1) Pojmovi koji se koriste u ovom Pravilniku imaju isto značenje koje je propisano odredbama Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.).

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

DRŽAVNA KVOTA

Članak 3.

(1) Državna kvota u 2026. godini predstavlja ukupnu ulovnu kvotu za ribolov plavoperajne tune.

(2) Raspodjela državne kvote na kategorije gospodarskog i negospodarskog ribolova te potkategorije istih prikazana je u tablici u Prilogu 1. ovog Pravilnika.

(3) Pravila vezana za iskorištavanje državne kvote koja se raspoređuje na pojedine potkategorije ribolova propisana su posebnim podzakonskim propisima iz područja ribarstva.

(4) U slučaju kada Ministarstvo ne provede javni natječaj za dodjelu individualne kvote za one potkategorije ribolova za koje je posebnim propisom određeno da se kvota u cijelosti raspoređuje putem javnog natječaja, Ministarstvo može kvotu preraspodijeliti tijekom ribolovne sezone na jednu ili više preostalih potkategorija ribolova iz tablice u Prilogu 1. ovog Pravilnika.

(5) Ako se ukupna ulovna godišnja kvota iz gospodarskog ribolova za plivarice tunolovke, sportskog ili rekreacijskog ribolova ne iskoristi do kraja njihove ribolovne sezone, ostatak ulovne kvote ili njegov dio Ministarstvo može preraspodijeliti na jednu ili više preostalih potkategorija ribolova.

(6) Svako buduće povećanje kvote na državnoj razini u kalendarskoj godini Ministarstvo može rasporediti tijekom ribolovne sezone na jednu ili više potkategorija ribolova.

RIBOLOVNI KAPACITET

Članak 4.

(1) Kapacitet ribolovne flote za ciljani ulov plavoperajne tune usklađuje se s dodijeljenom kvotom na način da ukupni aktivni kapacitet flote po ribolovnom alatu, gdje je to primjenjivo, ne prelazi dodijeljenu kvotu u odnosu na ulovne mogućnosti (Catch rate) i prikazan je u tablici u Prilogu 2. ovog Pravilnika.

(2) Maksimalni broj plovila koja će sudjelovati u gospodarskom ribolovu plavoperajne tune mora biti usklađen sa stavkom 1. ovoga članka i ulovnim količinama raspoređenim sukladno Prilogu 1. ovog Pravilnika, pri čemu broj plovila koja sudjeluju u ribolovu plivaricom tunolovkom ne smije biti veći od 18.

PRILOV

Članak 5.

(1) Ovlaštenici povlastica u kojima je upisano plovilo na koje je izdano odobrenje za gospodarski ribolov okružujućom mrežom plivaricom – srdelarom smiju uloviti, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu ulovljenu kao prilov pri upotrebi okružujuće mreže plivarice srdelare.

(2) Prilov tune iz stavka 1. ovoga članka ne smije biti veći od 10 % mase ukupnog ostvarenog ulova na iskrcaju.

(3) Ovlaštenici povlastice iz stavka 1. ovoga članka prije iskrcaja prilova plavoperajne tune obvezni su dostaviti putem elektroničkog očevidnika Ministarstvu sljedeće podatke:

a) vanjska oznaka plovila i ime/registarska oznaka plovila

b) datum i očekivano vrijeme dolaska u luku

c) luka dolaska i razlog najave

d) očekivana količina tune za iskrcaj, u komadima i kilogramima

e) geografsko područje (pozicija) gdje je ulov ostvaren.

(4) Ovlaštenici povlastice za gospodarski ribolov na moru iz stavka 1. ovoga članka iskrcaj prilova plavoperajne tune smiju obavljati na iskrcajnim mjestima sukladno naredbi kojom se određuje popis iskrcajnih mjesta za iskrcaj ulova ostvarenog plivaricom srdelarom.

(5) Dozvoljeno je uloviti, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju cijele primjerke tune iz prilova minimalne veličine od 30 kg ili 115 cm ravne vilične duljine u prezentacijama kako slijedi:

– cijela, bez odstranjenih ikakvih vanjskih ili unutrašnjih dijelova (prezentacija WHL), ili

– cijela, očišćena od škrga i utrobe (prezentacija GUG).

(6) Ovlaštenici povlastice iz stavka 1. ovoga članka za iskrcaj prilova plavoperajne tune dužni su ispuniti iskrcajnu deklaraciju koja je sastavni dio očevidnika i ispunjava se sukladno posebnom propisu o dostavi podataka o ulovu u gospodarskom ribolovu na moru.

(7) Na prilov tune ostvaren plovilima iz stavka 1. ovoga članka, odnosno na stavljanje na tržište i promet na tržištu na odgovarajući način se primjenjuju propisi koji uređuju registraciju prvih kupaca proizvoda ribarstva, postupak prve prodaje i vaganja te propisi koji uređuju sljedivost plavoperajne tune od ulova, iskrcaja, prijevoza i skladištenja, prerade i distribucije do maloprodaje te propis koji uređuje program dokumentacije koja prati plavoperajnu tunu na tržištu.

(8) Ministarstvo će na svojoj mrežnoj stranici https://ribarstvo.mps.hr/ objaviti obavijest o iskorištenju kvote raspoređene za prilov sukladno tablici iz Priloga 1. ovog Pravilnika, nakon čega ovlaštenicima povlastica iz stavka 1. ovoga članka nije dozvoljeno izvući na plovilo, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu ulovljenu kao prilov i potrebno je osigurati da se slučajno ulovljena tuna pusti živa.

ODBAČAJ

Članak 6.

Uginula plavoperajna tuna koja je odbačena na moru, bez obzira na veličinu, mora biti zabilježena sukladno posebnim propisima o dostavi podataka o ulovu u ribolovu na moru te se na odgovarajući način oduzima od državne kvote.

VREMENSKA OGRANIČENJA

Članak 7.

(1) Ribolov plavoperajne tune plivaricama tunolovkama dozvoljen je od prvog dana važenja Odobrenja za ribolov tune, a najranije od 19. svibnja u 00:00 sati do 1. srpnja u 24:00 sata ili do iskorištenja dodijeljene ulovne kvote unutar tog razdoblja.

(2) Iznimno od stavka 1. ovoga članka, ribolov plavoperajne tune u Jadranskom moru (GSA 17 i GSA 18) plivaricama tunolovkama koje obavljaju ribolov za potrebe uzgoja u Jadranskom moru dozvoljen je najranije od 26. svibnja u 00:00 sati do 15. srpnja u 24:00 sata ili do iskorištenja dodijeljene ulovne kvote unutar tog razdoblja.

(3) Ribolov plavoperajne tune u ciljanom gospodarskom ribolovu tune udičarskim alatima dozvoljen je od prvog dana važenja Odobrenja za ribolov tune, a najranije od 15. veljače u 00:00 sati do 31. prosinca u 24:00 sata, ili do iskorištenja dodijeljene godišnje ulovne kvote unutar tog razdoblja.

(4) Iznimno od stavka 3. ovoga članka, ribolov plavoperajne tune plutajućim parangalom dozvoljen je od prvog dana važenja Odobrenja za ribolov tune, a najranije od 1. travnja u 00:00 sati do 31. prosinca u 24:00 sata, ili do iskorištenja dodijeljene godišnje ulovne kvote unutar tog razdoblja.

(5) Ribolov plavoperajne tune u sportskom ribolovu dozvoljen je od 1. svibnja u 00:00 sati do 1. studenoga u 24:00 sata, ili do iskorištenja dodijeljene godišnje ulovne kvote unutar tog razdoblja.

(6) Ribolov plavoperajne tune u rekreacijskom ribolovu dozvoljen je od prvog dana važenja Potvrde za rekreacijski ribolov trofejnih primjeraka tune, a najranije od 1. srpnja u 00:00 sati do 1. studenog u 24:00 sata, ili do iskorištenja dodijeljene godišnje ulovne kvote unutar tog razdoblja.

PRIJELAZNE I ZAVRŠNE ODREDBE

Članak 8.

Prilozi 1. i 2. tiskani su uz ovaj Pravilnik i njegov su sastavni dio.

Članak 9.

Danom stupanja na snagu ovog Pravilnika prestaje važiti Pravilnik o ribolovnim mogućnostima i raspodjeli državne kvote u 2025. godini za ribolov plavoperajne tune (Thunnus thynnus) (»Narodne novine«, broj 30/25.).

Članak 10.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/26-01/7
 Urbroj: 525-12/718-26-3
 Zagreb, 10. veljače 2026.

Potpredsjednik Vlade
 i ministar
 David Vlajčić, v. r.

PRILOG 1.

RASPODJELA DRŽAVNE KVOTE NA GOSPODARSKI RIBOLOV I NEGOSPODARSKI RIBOLOV KAO I NA POTKATEGORIJE GOSPODARSKOG I NEGOSPODARSKOG RIBOLOVA U 2026. GODINI

|  |  |  |
| --- | --- | --- |
| Kategorija  ribolova | Potkategorija | Ukupno (t) |
| Ciljani gospodarski ribolov | Plivarice tunolovke | 1.000 |
| Ciljani ribolov tune udičarskim alatima | 130 |
| Ribolov na temelju Odobrenja za gospodarski ribolov na moru igluna plutajućim parangalom | 40 |
| Ciljani ribolov tune udičarskim alatima za plovila na koja se kvota raspoređuje putem javnog natječaja | 30 |
| Negospodarski ribolov | Sportski ribolov | 5 |
| Rekreacijski ribolov za trofejne primjerke | 6,25 |
| Ribolov u znanstvene svrhe | 1 |
| Prilov | Ribolov na temelju Odobrenja za gospodarski ribolov na moru okružujućom mrežom plivaricom srdelarom | 25,88 |
| UKUPNO | | 1.238,13 |

PRILOG 2.

|  |  |
| --- | --- |
| Kategorija plovila | Ulovna mogućnost po plovilu sukladno ICCAT-u (u tonama) |
| Plivaričari tunolovci preko 40 m | 70,70 |
| Plivaričari tunolovci od 24 do 40 m | 49,78 |
| Plivaričari tunolovci manji od 24 m | 33,68 |
| Plovila koja obavljaju ciljani ribolov tune udičarskim alatima | 5,00 |